แนวโน้มดัชนีเช้าแกว่งแคบ
นักวิเคราะห์ฯคาดตลาดหุ้นไทยเช้านี้แกว่งแคบรอประเมินสถานการณ์ค่าเงินบาทกดดันดัชนี ระบุต่างประเทศกลับมากังวลปัญหาหนี้ยุโรป-ตัวเลขเศรษฐกิจสหรัฐฯ แนะนำรอจังหวะถือหุ้นลงทุน พร้อมให้แนวรับ 960,955 จุด แนวต้าน 970-972&nbsp; จุด
5 ต.ค. 2553

นักวิเคราะห์ฯคาดตลาดหุ้นไทยเช้านี้แกว่งแคบรอประเมินสถานการณ์ค่าเงินบาทกดดันดัชนี ระบุต่างประเทศกลับมากังวลปัญหาหนี้ยุโรป-ตัวเลขเศรษฐกิจสหรัฐฯ แนะนำรอจังหวะถือหุ้นลงทุน พร้อมให้แนวรับ 960,955 จุด แนวต้าน 970-972  จุด
นายอนุพนธ์ ศรีอาจ ผู้อำนวยการอาวุโสฝ่ายวิจัย บล.บีฟิท กล่าวว่า ตลาดหุ้นไทยเช้านี้น่าจะเป็นการแกว่งตัวรอดูสถานการณ์ เนื่องจากนักลงทุนยังมีความกังวลว่าธนาคารแห่งประเทศไทย(ธปท.)อาจจะออกมาตราการมาดูแลการแข็งค่าของเงินบาท แต่ทั้งนี้ มองว่าตราบใดที่เงินบาทยังเคลื่อนไหวสอดคล้องกับค่าเงินอื่นในภูมิภาค ก็เชื่อว่ายังไม่น่าจะมีมาตราการรุนแรงออกมา
ส่วนปัจจัยในต่างประเทศเวลานี้ก็ออกมาในด้านลบ เนื่องจากความกังวลปัญหาหนี้ในยุโรปกลับมาอีกครั้ง ประกอบเมื่อคืนนี้ตัวเลขเศรษฐกิจของสหรัฐฯก็ออกมาไม่ค่อยดี ทำให้ดัชนีหุ้นดาวโจนส์ปิดลบจึงเป็นตัวถ่วงให้ตลาดหุ้นในภูมิภาคเอเชียปรับลดลงเป็นส่วนใหญ่
ทั้งนี้ แนะนำให้ถือหุ้นเพื่อรอดูจังหวะไปก่อน ส่วนคนที่ยังไม่มีหุ้นก็ยังไม่ควรเข้าซื้อ  พร้อมให้แนวรับ 960,955 จุด แนวต้าน 970-972  จุด
ขณะที่นายเทิดศักดิ์ ทวีธีระธรรม ผู้อำนวยการอาวุโส บล.เอเชียพลัส กล่าวว่า ตลาดหุ้นไทยเช้านี้น่าจะเป็นการปรับฐานช่วงสั้นหลังดัชนีปรับขึ้นมาต่อเนื่อง และมองว่าการปรับฐานอาจต่อเนื่อง แต่จะเป็นลักษณะของการแกว่งในกรอบแคบๆ ขณะที่ตลาดหุ้นในภูมิภาคส่วนใหญ่ก็ปรับลงตามทิศทางตลาดหุ้นสหรัฐฯด้วย กดดันตลาดหุ้นไทยให้ปรับลดลงไปด้วย
อย่างไรก็ตาม มองว่าต่างชาติยังคงซื้อต่อเนื่อง เพราะเห็นได้จากวานนี้ที่ซื้อต่อเนื่องกว่า 3 พันกว่าล้านบาทเป็นสัญญานให้เห็นว่าค่าเงินบาทที่แข็งค่ายังมีอิทธิพลต่อการลงทุนของนักลงทุนต่างชาติ แต่การที่ดัชนีปรับลดลงน่าจะมาจากในประเทศทั้งรายย่อยและสถาบันมากกว่า พร้อมให้แนวรับที่ 958-957 จุด ส่วนแนวต้านที่ 968 จุด